## El Centre del Carme revisa el fenomen musical ‘remember’ en una nova sessió de ‘Trobades en el Carme’ amb La Banda del Pop

*** El 26 de juny *Remember and Pop* repassarà els temes de les dècades dels 80 i 90 en una nova trobada d’entrada gratuïta
* El grup valencià actuarà en directe, acompanyat de protagonistes d’esta època, com Sergio Aguado, de Los Inhumanos, o Nacho Mañó, de Presuntos Implicados**

El Centre del Carme Cultura Contemporània (CCCC) ret homenatge al fenomen de la música remember dels anys 80 i 90 de la mà del grup valencià La Banda del Pop, en l’última sessió de ‘Trobades en el Carme’ abans de l’estiu.

El 26 de juny, a les 19.00 hores, *Remember and Pop* repassarà els himnes d’estes dos dècades, que van marcar diverses generacions, en una posada en escena que intercala la projecció audiovisual, les actuacions acústiques i la interacció amb el públic.

La Banda del Pop i el seu cantant i director de ‘Trobades en el Carmen’, Quique López, anirà repassant els temes més icònics d’este fenomen, alternant xarrada i música, acompanyat d’artistes que van protagonitzar esta època o han desenrotllat la seua carrera transmetent este llegat.

Esta nova trobada comptarà amb les actuacions de Sergio Aguado (Los Inhumanos), Nacho Mañó (Presuntos Implicados), Juanjo Martín (Sool Funky), Jorge Moreno (Falsa Pasión), Alejandro Parreño (OT) i Nita Song (Vídeo-Sool Funky).

El director-gerent del Consorci de Museus de la Comunitat Valenciana, Nicolás Bugeda, ha recordat que este cicle de trobades musicals pretén “realçar un fenomen cultural, en este cas el de la música *remember* i l’auge de les actuacions en directe, que continuen arrossegant el públic de diverses generacions, a través de la perspectiva dels artistes valencians”.

La Banda del Pop, formació amb 15 anys de trajectòria posicionada com un dels grups destacats de versions dels 80 en el panorama nacional, posarà la banda sonora a esta proposta cultural amb temes de grups mítics com Spandau Ballet, Deacon Blue, Simple Minds, A-HA, REM, Presuntos Implicados, Los Inhumanos o el cantant Tino Casal.

López ha assenyalat que este gènere musical “té una enorme rellevància a València, ja que forma part del llegat cultural de tota una generació. Va ser un moviment musical i social únic a Europa, amb una escena vibrant de discoteques, DJs i artistes que van definir una època”.

El fenomen *remember* va començar en els 80 i es va popularitzar en els 90, a partir de l’aparició dels ‘Maxi Pop’ o edicions compactes de música de la dècada dels 80. Segons Quique López “més enllà de la festa, esta música simbolitza llibertat, identitat i connexió emocional per a milers de valencians que van créixer amb els sons electrònics, pop i *rock*”.

“Hui, els esdeveniments *remember* han consagrat l’auge de la música en directe a València. No solament celebren eixa època daurada, sinó que la mantenen viva, unint diferents generacions al voltant d’un mateix ritme i record col·lectiu”, ha afegit el cantant.

Fecha: 20/06/2025